**Faktaark:**

Automatisk begrunnelse på eksamen har blitt behandlet flere ganger tidligere i Studiekomitéen (forløperen til Utdanningskomitéen):

* <http://www.uio.no/om/organisasjon/utvalg/utdanningskomiteen/moter/2010/200510/SK200510_Sak1_Automatiskbegr.pdf>
* <http://www.uio.no/om/organisasjon/utvalg/utdanningskomiteen/moter/2010/200510/SKProtokoll200510.pdf>

Det er gjennomført to piloter ved UiO hvor enkelte miljøer ved Det samfunnsvitenskapelige og Det utdanningsvitenskapelige fakultet har testet ut ordningen med automatisk begrunnelse. En foreløpig konklusjon fra SV er tilgjengelig i protokollen fra Studiekomitéens møte i 2010 - <http://www.uio.no/om/organisasjon/utvalg/utdanningskomiteen/moter/2010/181110/SKProtokoll181110.pdf>

**Hovedproblemstillinger i saken:**

Eksamenskandidatenes rett til begrunnelse på eksamensresultatet er hjemlet i UH-lovens § 5-3 (1). Det stilles i UH-loven ingen formkrav til hvorvidt begrunnelsen skal gis skriftlig eller muntlig, og det er ei heller ikke noe krav til at begrunnelsen skal gis automatisk. Avdeling for fagstøtte ser dermed at Utdanningskomitén bør diskutere følgende problemstillinger:

* hvorvidt det er hensiktsmessig for UiO å forskriftsfeste at eksamenskandidatene skal få rett til automatisk begrunnelse
* hvorvidt det skal stilles formkrav til om begrunnelsen skal gis skriftlig eller muntlig
* hvorvidt det finnes alternative virkemidler/alternativer som bidrar til å oppnå målsetningen om økt studiekvalitet og bedre læringsutbytte på en mer hensiktsmessig måte

**Uavklarte utfordringer i forhold til ressursbruk og tekniske løsninger**

Erfaringene fra piloten på Det utdanningsvitenskapelige fakultet viser at «ordningen med automatisk begrunnelse tilsynelatende ikke har ført til større ressursbruk»[[1]](#footnote-1). Hvordan dette vil slå ut i fullskala, det vil si for alle emner, store og små, kjenner vi imidlertid ikke rekkevidden av. De økonomiske og bemanningsmessige konsekvensene bør derfor utredes før man eventuelt innfører automatisk begrunnelse som norm. Likeledes er det, i forkant av en eventuell innføring av automatisk begrunnelse, viktig med en omforent forståelse av hvilke kvalitetskrav som kan stilles til en automatisk begrunnelse.

Dagens tekniske løsninger støtter ikke automatisk begrunnelse på en hensiktsmessig måte. I forbindelse med innføring av digital eksamen vil det bli løsninger hvor eksamenskandidatene kan be om begrunnelse og eventuelt klage direkte i studweb. Det er imidlertid ikke tatt stilling til hvorvidt begrunnelsene skal kunne leveres direkte i studweb, og eventuelle endringer i studweb krever nasjonal samordning og enighet om valg av tekniske løsninger som det vil kunne ta tid både å utrede og implementere.

1. Artikkel i Uniforum, se <http://www.uniforum.uio.no/nyheter/2015/06/begrunnende-eksamenskarakterer-en-suksess.html> [↑](#footnote-ref-1)